Papersnake/gushiwen huggingface dataset:
自容趋藤山路古松皆合抱百馀尺枝叶扶疏行人庇赖为取松明者所刳剔因而摧倾十已六七良可惜也
李纲（宋代）

松林缭峻岭，百尺森葱青。不知何年种，天矫乱龙形。

浓阴翳修途，当暑有馀清。长风一披拂，时作波涛声。

如何锥刀徒，使争爝火明。伤肤及肌骨，风雨因摧倾。

颠倒委榛棘，气象犹峥嵘。行人失庇赖，伫立空凝情。

缅想栽培初，爱护如目睛。合抱始毫末，几经霜露零。

一日毁有馀，百年养不成。忍使易凋丧，此理真难评。

忆昔陶士行，为政有善经。擢禾与移柳，一一纠以刑。

既往不及追，将来犹可惩。感动遂成章，庶几知者听。
原隰荑绿柳
温庭筠（唐代）

迥野韶光早，晴川柳满堤。
拂尘生嫩绿，披雪见柔荑。
碧玉牙犹短，黄金缕未齐。
腰肢弄寒吹，眉意入春闺。
预恐狂夫折，迎牵逸客迷。
新莺将出谷，应借一枝栖。
且停寺
姚广孝（明代）

老年落魄犹非昔，破帽遮头谁识得。不问水郭与山村，杖藜到处寻陈迹。

西丘地势一何壮，建国当年誇石勒。竺师赖有佛图澄，问道从容降词色。

至今禅刹遗涧阿，松扉昼掩萦烟萝。水流涓涓水乐奏，山木黯黯山禽歌。

樵人牧竖不敢到，竹径云断惟僧过。有碑千年字漫灭，忍使老眼空摩挲。

神僧去久山无主，谁听塔上风铃语。古往今来一笑间，不用悲歌泪如雨。
哭陆处士
皇甫曾（唐代）

从此无期见，柴门对雪开。二毛逢世难，万恨掩泉台。

返照空堂夕，孤城吊客回。汉家偏访道，犹畏鹤书来。
薛中舍宰闻喜
梅尧臣（宋代）

秦人宦於秦，百事顺耳目。
山川我已疏，风物子所熟。
维美行迈时，亲宾祖车毂。
空将离别心，欲出无僮仆。
江上送别
寇准（宋代）

浪叠春江远树微，落花风雨共凄凄。
愁人此际肠须断，况是登临更送归。
清贫
王景贤（元代）

错骑黄鹤出烟萝，借得容身燕一窝。仁义中天行日月，是非平地起风波。

黄齑有味轻红脍，紫绶无功愧绿蓑。金坞铜山招祸败，清贫两字值钱多。
延秀阁和顾太湖韵
马湘兰（明代）

飞阁凌云向水开，好风明月自将来。
千江练色明书幌，万叠岚光拂酒杯。
何处笛声梅正落，谁家尺素雁初回。
芳尊竟日群公坐，得侍登高作赋才。
恭和御制和侍郎沈德潜纪恩诗四首元韵 其三
梁诗正（清代）

去住多为朝野钦，礼优曾记昔年吟。遄归偶许寻游钓，亟返犹时望诵箴。

臣迹忍离双阙远，圣情直注五湖深。草堂此日卢鸿往，何限鸣琴想德愔。
红处 其一
洪显周（清代）

红处分明绿处昏，朝来犹带雨馀痕。梦回流水桃花境，画在板馀杨柳村。

写偈妙参松雪意，作诗香返玉溪魂。春游不倦登临费，一翠微连履道园。
宝祐二年皇子冠二十首 其四
郊庙朝会歌辞（宋代）

路寝辟门，黼坐恭己。群公在庭，所重维礼。正心齐家，以燕翼子。

于万斯年，王心载喜。
岸树二首
杨万里（宋代）

岸头树子直如筠，谁遣相招住水滨。
不合镜中贪照影，照来照去总斜身。
和王东卿绝句四首
陈与义（宋代）

少年走马洛阳城，今作江边瓶锡僧。
说与虎头须画我，三更月里影崚嶒。
兴化朱公大卿没于庚申岁既除丧矣其子彦寔过余于晋陵留十日而别赋二小诗以饯之 其二
孙觌（宋代）

柴扉忽枉故人车，躧履欢迎一笑初。梦里覆蕉疑有鹿，食前弹铗叹无鱼。

匆匆注瓦浇村酿，草草供盘折野蔬。他日死生君一访，上林鸿雁有书无。
满庭芳 赠侯伯通善算法
刘志渊（金朝）

天赋多能，纵横业擅，策量天地高低。数明日月，加减辨盈亏。山岳明分广阔，料江海、深浅皆知。方隅内，支分人物，一一见毫＊。廓开方寸径，求一真趣，九九为规。定身田精变，上下推移。共积三千数足，商除到、八百功齐。一乘妙，□□拈下，实际总无遗。
净安寺紫蜡梅
赵秉文（金朝）

倩谁传语主林神，莫以时宜斗斩新。只是旧时黄面老，而今现作紫金身。
八月八日发潭州后得绝句四十首 其四十
赵蕃（宋代）

终朝未厌哭滩声，归近何妨细作程。送尽鹅湖青一带，灵山已复远相迎。
孟夏朔日立夏作
徐坊（清代）

九日春光齐掣电，小园狼藉风花乱。不知今夕是何年，晓钟声动空凄恋。

山中无历无春秋，节序惊心暗中换。莽莽都成夏木阴，啾啾已异春禽啭。

送春归去发春愁，痛惜馀春泪凝霰。写忧我欲泛舟行，沿溪不见桃花片。
早春即事
白居易（唐代）

眼重朝眠足，头轻宿酒醒。阳光满前户，雪水半中庭。

物变随天气，春生逐地形。北檐梅晚白，东岸柳先青。

葱垄抽羊角，松巢堕鹤翎。老来诗更拙，吟罢少人听。
始闻秋风作
陈献章（明代）

西风中夜起，天地始肃清。白雁霜前意，玄蝉露下声。

幽人亦何事，版筑初经营。何时登此阁，坐望罗浮征。
山中遣兴五首
李流谦（宋代）

烂饮无贤圣，高歌有鬼神。
梵书常味首，药裹自心亲。
朋友居山少，知闻到市新。
孤舟怯风浪，不出又经旬。
次韵和元伯南楼避暑遇雨之作
黄庶（宋代）

城头归乌喘搨翼，夕阳栏干手可炙。
长虹如篆报雨来，云脚插下千里赤。
南山端正太古屏，飞帘扫云为拨墨。
安得老笔描写住，白头许生死堪忆。
次韵衡州先生除夕绝句
赵蕃（宋代）

怀抱因公得好开，鬓须嗟我怕年来。
敲门既辱频传句，守岁仍呼共引杯。
望云楼晚兴
陆游（宋代）

小阁东南独咏诗，此生终与世差池。
夕阳明处苍烟合，栖燕归差画角悲。
人与江山均是梦，心非风月尚谁知。
旧交几岁音尘隔，三抚阑干有所思。
送人贬信州判官
白居易（唐代）

地僻山深古上饶，土风贫薄道程遥。不唯迁客须恓屑，

见说居人也寂寥。溪畔毒沙藏水弩，城头枯树下山魈。

若于此郡为卑吏，刺史厅前又折腰。
御街行 书岐阳邮亭词只半阕
洛阳女（宋代）

一身萍梗随邮转。恨归路、如天远。近来魂梦也疏人，不似旧时常见。

剩衾馀枕，冷清清地，空恁闲一半。
前往焦山历代尊宿真赞 珍禅师
释怀深（宋代）

末上开山师最劳，栽松种竹意何高。舟横断岸无人识，几度因风弄海涛。
颂古三十一首 其二十九
释梵琮（宋代）

烧纸无端引祟来，看看家鬼返为灾。青天白日弄门户，背手掩来顺手开。
艳曲（四首）
陈言（明代）

鬓云斜軃凤钗横，偷折花枝傍水行。
更有恼人肠断处，慢回娇眼笑盈盈。
棹棹楫
侯善渊（元代）

锐出玄精终宵末。阳焰瑛华祛妖恶。宝梵晶空通照过。

丹风秀，万灵无不可。自然妙用无为作。结角罗纹勿差错。

朋俦那里全无个。说与呵。清风明月我。
和主司王起（一作和主司酬周侍郎）
石贯（唐代）

重德由来为国生，五朝清显冠公卿。风波久伫济川楫，

羽翼三迁出谷莺。绛帐青衿同日贵，春兰秋菊异时荣。

孔门弟子皆贤哲，谁料穷儒忝一名。
梦中美人歌
邢凤（唐代）

长安少女踏春阳，何处春阳不断肠。

舞袖弓弯浑忘却，罗衣空换九秋霜。
句 其一
林逋（宋代）

草泥行郭索，云木叫钩辀。
梅花
释文珦（宋代）

梅如姑射仙，桃李终难并。雪底暗传香，泉边孤照影。

清声闻丽暗，至味入钟鼎。爱者虽繁多，知名独和靖。

隐显不同功，因之发深省。
京口怀古二首·其二
释仲殊（宋代）

一昨丹阳王气销，尽将豪侈谢尘嚣。
衣冠不复宗唐代，父老犹能道晋朝。
万岁楼边谁唱月，千秋桥上自吹箫。
青山不与兴亡事，只共垂杨伴海潮。
杂诗三首·其三
沈佺期（唐代）

闻道黄龙戍，频年不解兵。
可怜闺里月，长在汉家营。
少妇今春意，良人昨夜情。
谁能将旗鼓，一为取龙城。
和孙叔康探梅二十八韵
韦骧（宋代）

腊过春将近，江梅想已苞。逢时在南国，探信出东郊。

径雪晴初在，河冰薄易敲。寻香望林隙，惊素辨山坳。

跃马回宾雁，飞旟慑蜡猫。初芳得消息，喜气自并包。

岂待莺声促，宁忧蝶足跑。先容为桃李，脱迹远萧茅。

此日花神眷，他年驿使譊。前驺传已的，后乘听犹声。

独被阳功早，奚论地势硗。新葩同众阅，秀句仗谁抄。

湛湛尘缨濯，纤纤痒背抓。金丝才出莟，珠琲遍攒梢。

攀折诚难忍，将承亦旋教。重疑仙界种，复过岁寒交。

莹洁疏情窦，精神动目窅。贪幽频倚杖，薄晚倦回鞘。

有酒安辞釂，无鱼孰叹庖。轻裘忘拥腋，短发任垂髾。

坐不娱歌舞，盘非贵烙炮。量尊钟与鼎，器隘斗兼筲。

勇作先春计，甘从玩物嘲。琼英行渐盛，玲赏莫轻抛。

次第篘兵酿，随宜馔野肴。投閒集簪履，尽日卷旌旓。

陇笛终当起，涂歌或载呶。空枝徒取恨，片片若为胶。
夜坐
甘泳（元代）

林风自潇潇，山雨时洒洒。丈夫七尺躯，地炉使吾矮。
华亭百咏·望云桥
许尚（宋代）

忆昨登临日，卿云正四翔。
重来穷目力，天末起祥光。
亲旧问盗作诗四十韵以答之说要备野史之录
五迈（宋代）

我来自京师，已丑之十月。
道之建剑间，建建遇兵卒。
问之何为建，对言声哽咽。
初只因临汀，监商时出没。
县官事张皇，星夜闻帅钺。
帅出乃捕兵，此曹辄猖獗。
加之江西寇，恃嶮护巢穴。
向来误降临，贻祝今尤烈。
合党肆纷披，交锋争桀黠。
聚落西百村，室庐遭毁爇。
转徒临照阳，孤城危一发。
帅方实归装，视此苦不切。
惟漕暨庾台，协心图扑灭。
移文责十连，义激词语辣。
就檄刘权军，专城植铩盾。
又有一老尉，贾勇抗鸱鹘。
赖此所居民，犹苟旦暮活。
我闻此卒言，忧愤中肠热。
及归抵吾庐，保伍亦团结。
或恐汀邵寇，余烬尚分裂。
或疑鼠狗徒，乘间敢窃发。
吾乡号乐国，目不见雨铁。
一闻钲鼓声，缩头畏如鳖。
新岁或讹言，城居竟搬挈。
丁男肩欲頳，稚女足不袜。
相顾莫为谋，去守将安决。
汝知诲盗谁，吾能为汝说。
年来民贼多，田里困根括。
单丁火亦追，光户租尽刷。
猛虎政太苛，攘鸡手已滑。
剥床忍及肤，椎肌惨见血。
吏肥富薰天，民贫怨刻骨。
及此皆幸灾，狺险何聒聒。
古来盗贼兴，官吏去饕餮。
大者籍其家，小亦寘重罚。
人心知是非，端可以理折。
民贼尽芟夷，虽赏之不窃。
含笑花
佚名（宋代）

薄薄沈熏骨，英英玉炼颜。
恼人风味别，斗帐梦中间。
游天台上方（一作游天长寺上方）
姚合（唐代）

晓上上方高处立，路人羡我此时身。

白云向我头上过，我更羡他云路人。
与林志道兵部宿碧峰寺
文徵明（明代）

帝京何处少氛埃，古寺幽深背郭开。有约敲门看修竹，还怜系马破苍苔。

清斋我自便僧供，云卧君能襆被来。最是多情双白鹤，夜凉飞下勘经台。
题钟山新寺 其一
来复（明代）

千载龙冈地有灵，布金重荷主恩荣。五云楼殿开兜率，一统山河际太平。

贝叶传经狮子现，宝花围座象王迎。天中雨露无时降，尽沈群生劫浊清。
徵招 夔生自广陵游鄂，赋词寄怀却和
王鹏运（清代）

几年落拓扬州梦，樊川倦游情味。一笛落梅风，又吟蓬孤倚。

江山仍画里。祇无那、暮天愁翳。白帢飘零，红箫岑寂，暗销英气。

迢递。楚天长，怀人处、扁舟旧时曾系。黄鹤倘归来，问飞仙醒未。

行歌休吊祢。怕尘涴、素襟残泪。断云碧，醉拂阑干，正夜空如水。
题侯家鹧鸪
方贞观（清代）

谁将越鸟到京华，一入侯门闭笼笯。道是珍奇翻累汝，可能流浪便为家？

魂依苦竹岭头月，梦落黄陵庙里花。未免输他秦吉了，却安饮啄在天涯。
题浯溪
白玉蟾（宋代）

芙蓉睡足西风冷，渔阳捲入来无影。
不思夜火笑骊山，甘欲庭花唱宫井。
马嵬山下杜鹃声，罗袜空凄花草馨。
谁谓霓裳非有情，倚腔犹韵雨霖铃。
胡人先母而后父，此语悟君君不悟。
天下何思复何虑，华清目送猪龙去。
已矣去，知不知，
悲莫悲於南内悲，危犹危似西狩危。
伊人事定有所制，但得抱女成嘘欷。
元都水，颜太师，
截禄山骨为之字，沥禄山血为之辞。
未千年事几如此，风雨剥蚀苍苔碑。
禹启乘云去亦久，客舟空舣浯溪湄。
乐天池馆夏景方妍白莲初开綵舟空泊唯邀缁侣因以戏之
刘禹锡（唐代）

池馆今正好，主人何寂然。白莲方出水，碧树未鸣蝉。

静室宵闻磬，斋厨晚绝烟。蕃僧如共载，应不是神仙。
再约陂泛属风雨阻
李梦阳（明代）

自游此陂秋每晴，再约宁知风夜惊。纷披已诧黄苇乱，吞吐能禁白浪生。

朝来雾两细细动，时有鸿雁嘈嘈鸣。但问舟航今好在，无愁天地无开明。
送赵介之赴舂陵十首 其九
彭龟年（宋代）

二老不忍别，相期尚百年。正当爱日时，剩种北堂萱。
哭彦规 其五
徐积（宋代）

青衫伴我情弥重，白首期君事忽乖。天下若教俱好义，道傍安得有遗骸。

且将绵盖孤儿寝，谁折荆为稚女钗。吟至此篇还索酒，更持姜桂坐寒斋。
评何斌遣郭平打探鹿耳门至赤崁城水道
江日升（清代）

非关沧海变，多是地脉灵。若不假诸辈，何由入典型。
赠别罗舜举
廖行之（宋代）

忆昔相从游，往往尝继晷。
论文在肺肝，商确到肌体。
一从怅分在，凫雁惯居徙。
相望两川间，别梦萦百里。
向来故园思，归兴动行李。
奔驰快一见，舍馆渠暇理。
畴昔夜过门，明月耿相视。
一尊邀踌躇，啸咏天风起。
朝来得秀句，惜别语盈纸。
所愧才空疎，雅意孰称是。
尘劳喜驱人，遣我轮善柅。
明当问归途，马足莫西指。
男儿结交情，聚散今乃尔。
谁论十日恶，怀抱好无几。
活活郴江流，此去下湘水。
殷勤傥悬情，愿言寄双鲤。
醉卧苏汝载积翠园晨起放笔呈汝载
韩上桂（明代）

偶来辟彊园，游戏竹林下。
云物递清新，花水低相亚。
野树盖中庭，余阴荫比舍。
碍日构飞楹，攒云拱朱榭。
地僻鸟易驯，涧绝虹仍跨。
蓄水灌疏畦，寒流潆石罅。
疏菊晚逾鲜，败荷久已卸。
方冬场圃成，万室入禾稼。
村巷出牛羊，主人属清暇。
樽宽北海情，屣倒中郎迓。
本自托石交，况乃藉姻娅。
屑语等琳琅，芳词袭兰麝。
席地竟长筵，临流洽飞斝。
珍馔络珠盘，竹厨行美炙。
诸蔬错蟹虾，嘉果有橘蔗。
郁金琥珀浓，宝杓琉璃泻。
博木竞袅牟，选隽事壶射。
不醉尔无归，就逋我弗赦。
调笑杂优俳，欢嚣恣轻骂。
侧弁转悠然，屡舞且勿咤。
醉客影阑珊，倦仆梦惊讶。
欢燕意转浓，邻鸡不相借。
吐后酒频呼，主休客未罢。
卧我碧云楼，覆我青罗帕。
疏星点翠帘，冻雨消长夜。
起视觉苍茫，宿昔如羽化。
吁嗟此夕游，洵矣美无价。
天明起就途，仆夫不肯驾。
恶宾兼故人，贱子谨致谢。
西江月·用韵和李兼济提举
辛弃疾（宋代）

且对东君痛饮，莫教华发空催。琼瑰千字已盈怀。消得津头一醉。
休唱阳关别去，只今凤诏归来。五云两两望三台。已觉精神聚会。
吊麻信之二首 其一
陈庚（宋代）

弊屣功名懒著鞭，剧谈豪放本天然。閒来每爱从人语，醉里何妨对客眠。

体瘁渐成中酒病，家贫全仰卖碑钱。堂堂一去今何在，三尺孤坟罩野烟。
春日送家大阮读书城中
佘翔（明代）

春风拂面意何如，柳色黄金映别裾。十里江城从此去，枕边惟有伏生书。
赴广陵道中三首
晁补之（宋代）

杨柳青青欲哺乌，一春风雨暗隋渠。
落帆未觉扬州远，已喜淮阴见白鱼。
暑中 其三
韩淲（宋代）

方池小槛养盆花，结子抽枝亦卷牙。暮色无尘闲灌沃，童心虽在鬓先华。
偕王道观雪中联句 其十二
黄裳（宋代）

封锁烟尝卫，飞扬露可陪。厚将平地堑，高欲峻堂陔。
龙泉关
严遂成（清代）

燕晋分疆处，雄关控上游。
地寒峰障日，天近鹗横秋。
虎护千年树，人披六月裘。
夜来风不止，严鼓出谯楼。
妙觉寺适轩二首 其一
孙觌（宋代）

古寺秋崖上，清风掩半关。晚花明艳艳，晓溜落潺潺。

松笋穿阶明，苔窠蔽石斑。翘沙怜鹭静，抱叶看蜂还。

心以空无累，身从病得闲。仪曹独何事，终日赋囚山。
减字木兰花
朱敦儒（宋代）

有何不可。依旧一枚闲底我。饭饱茶香。瞌睡之时便上床。

百般经过。且喜青鞋蹋不破。小院低窗。桃李花开春昼长。
鹿郎中山居
高似孙（宋代）

非是拜庞公，何繇识此峰。
自唐无两见，如汉有高踪。
径吐归来菊，山连种老松。
轻飞云惟健，精炼玉为容。
鹤要亲题竹，猨常认击筇。
花深多不见，叶响却相逢。
天最知陶亮，人难揖载颙。
一来非小事，吝到此皆溶。
赠琵琶妓
李群玉（唐代）

我见鸳鸯飞水上，君还望月苦相思。

一双裙带同心结，早寄黄鹂孤雁儿。
登山
陆游（宋代）

困厄身垂老，登临意未平。
暮烟迷草色，宿雨壮溪声。
往古飞鸿汉，浮名脱发轻。
平生五字律，自笑尚关情。
吊明蜀抚军葆一张公
郝浴（清代）

崇明昔遘乱，明纲犹未委。岂无心膂臣，徵兵及蛇豕。

驾驭宁尽乖，天地合疮痏。蜂动翕百蛮，流血殷渝水。

灿灿芙蓉城，旦夕将摧圮。公持霜斧出，椎牛誓介士。

挞发固有威，忠孝亦有理。遂令执殳众，感激厉廉耻。

复城二十七，恢地二千里。至今溪峒中，谈公犹系齿。

再有邦彦乱，永宁尽贼垒。公膺节钺来，将卒六千耳。

歼灭十万寇，迅若扫浮蚁。距今三十年，蜀运未休否。

献逆扬其波，群盗纵横起。强壮膏郊原，老弱委泥滓。

鳞鳞万家邑，化作榛与藟。亩亩千顷禾，鞠为稂与秕。

浴也叱驭人，志在遵前轨。遗民一何寡，交以生为累。

蜀吏一何弱，争以黜为喜。吏民亦人情，致此良有以。

师行动以万，邑民百十止。岂暇事耕耘，不足供驱使。

况复滇黔间，伏莽丛奸宄。永宁未遽入，渝城师暂已。

赖有保宁捷，经略从兹始。公当明祚衰，建竖伟若彼。

予当清盛初，匡济仅如此。明明忠荩业，胡为逊君子。

丰碑吹作尘，蔓草迷祠址。聊采故老言，题诗付青史。

哀哀巴渝人，公在尔不死。
竹石图为张玉屏主人题
庞嵩（明代）

爽籁晴潇湘，轻绡映寒碧。节高风自清，中虚体常直。

何物撑嶙峋，无乃玉屏石。依此盘错根，砥砺时相益。

愿得歌卫风，□□□□□。对此图淇澳，千年仰圭璧。
定风波 梁溪诗冢图
杨芸（清代）

画里家山碧一痕。亭亭瘦影远连云。万点落花红似雨。

香土。此间真合葬诗魂。

终古灵光长不灭。残碣。定生金字照苔纹。哀壑无光泉暗泻。

深夜。凄凉鬼语唱秋坟。
中和堂见双莲呈张内翰
黄裳（宋代）

两萼双房并一枝，谁家姝子上西池。鹊桥牛女共游夜，湘浦皇西相会时。

晓鉴斗妆肩笑倚，秋林同赏步慵移。行看阁老重归去，花独来迎此可知。
白蘋香 赠闻诗室女士钱叔琬，于万秀才令妹
顾太清（清代）

见面浑如旧识，知名久矣初逢。一湖秋水簇芙蓉。

玉树幽兰相一。蔼蔼温柔笑语，雍雍林下家风。闻诗闻礼宛从容。

万里桐花雏凤。
常州问东坡疾
释维琳（宋代）

扁舟驾兰陵，自懦旧风物。
君家有天人，雄雄维摩诘。
我口吞文殊，千里来问疾。
若以默相酬，露柱皆笑出。
和天庆观瑞香花
李覯（宋代）

闻说仙花玉染红，别留春色在壶中。
瑶台若见飞琼面，不与人间梦寐同。
赠徐吉云军门六首 其四
章际治（清代）

内难渐澄清，频年外侮惊。西邻先肆虐，东国又寒盟。

镇海誇殊绩，长城著盛名。交章卿相共，不数汉韩彭。
摸鱼儿
叶阊（宋代）

倚薰风、画阑亭午。采莲柔舻如语。红裙溅水鸳鸯湿，几度云朝语暮。游冶处。最好是、小桥芳树寻幽趣。绣帘低护。任凉入霜纨，月侵冰簟，长夏等闲度。

都如梦，怅望游仙旧侣。遗踪今在何许。愁予渺渺潇湘浦。槛竹空敲朱户。黯无绪。念多情文园，会草长门赋。酒酣自舞。笑满袖缁尘，数茎霜鬓，羞杀照溪鹭。
灯夕王日都招集跨龙山斋
赵焞夫（明代）

紫翠台临宛削成，春筵迟我此宵情。鳌灯海上连三岛，渔篴波间弄一声。

暖入玉壶冰渐解，香生兰渚酒初倾。倚阑恍挟飞仙辈，畅饮中天对月明。
梦游龙阙
张玉娘（宋代）

香魂夜静趋龙阙，天风吹袂波淩袜。鲛人愁织雪绡衣，飞琼笑问青华发。

肌彻冰霜玉树寒，步摇环佩玻瓈滑。一声惊觉晓莺啼，帘筛半枕梨花月。
闭户
袁说友（宋代）

户屦无人满，庭罗尽日张。
閒窗书白羽，清梦熟黄粱。
瓦瓮苕溪渌，铜炉柏子香。
出门本无碍，龟穴惯深藏。
才尽
龚自珍（清代）

才尽不吟诗，非关象喙危。青山有隐处，白日无还期。

病骨时流恕，春愁古佛知。观河吾见在，莫畏镜中丝。
道衡书寄求诗
戴表元（宋代）

烈士蹈东海，公仍归白云。
龙藏谁顾蜕，鹤去不随群。
道貌青难写，香风远自闻。
人间尘垢子，羞读径山文。
又和来韵
司马光（宋代）

年老逢春无用惊，对花弄笔眼犹明。
不嫌贫舍旧来燕，唤起醉眠何处莺。
一仆相随同巾出，群童聚看小车行。
人间万事都捐去，莫遣胸中气不平。
观舞
宋祁（宋代）

蝶躞趁繁会，婆娑无定妍。
心知吾地广，长袖得回旋。
刘寺簿所居五咏 其一 墨庄
程洵（宋代）

先生耕道时，万卷皆其具。岁晚德已丰，万卷犹如故。
成父弟作书室于前山举予旧名堂日青毡以榜之
赵蕃（宋代）

土断既已久，北人谁复论。
莫嗟前辈远，尚有束书存。
未免文科事，犹须素业尊。
怅余今白首，宁复振吾门。
赠族侄
华允诚（明代）

当年草创水西堂，忠孝关情此日觞。一德赓歌荃泽久，三春报答棘心长。

云深会有重离照，纲密其如千仞翔。最爱芝兰森秀色，早为家国兆祯祥。
次朱赏静游上方韵
许恕（明代）

秾花纤柳石湖春，春色晴光欲醉人。野鸟不知今古恨，山僧堪醉去来因。

鸥前远水疑无地，马首微风不动尘。许结茅堂看青碧，烟霞从此是閒身。
次韵刘希颜感怀二首 其二
张元干（宋代）

避谤疏毛颖，推愁赖索郎。坐来春漏促，梦去畏途长。

故国书题冷，新诗齿颊香。湖山虽好在，岁月已相忘。
舟入灵岩山下访古
韩淲（宋代）

燕麦摇晴日，青山两岸横。吴其为沼矣，倾酒任船行。
楚渔父渡伍胥辞剑图歌
胡天游(元)（元代）

江有阻兮路有岐，时将迫兮来何迟。
子弗渡兮我心悲，既渡子兮我何以剑为，吁嗟行兮子毋我疑。
灌园
陆游（宋代）

八十身犹健，生涯学灌园。
溪风吹短褐，村雨暗衡门。
眼正魔军怖，心安疾竖奔。
午窗无一事，梨枣弄诸孙。
赠致仕沈彬郎中
李中（五代）

自言婚嫁毕，尘事不关心。老去诗魔在，春来酒病深。

山翁期采药，海月伴鸣琴。多谢维舟处，相留接静吟。
秋日燕邸咏怀十诗各系以题 其九 晓叹
郭之奇（明代）

所思亦难尽，及晓叹何深。无根而愁种，飘然乃秋心。

微凉生虚牖，一叶下危襟。云风俱不息，凄响落浮阴。

庭树先为感，萧瑟渐千林。以兹荣瘁理，动我今古吟。

四时相摇落，一室比登临。怀人芳草怨，招隐桂丛寻。

何繇悲气遣，古愁不生今。
昨晴拟今早过少沧值雨如注遂止
王天性（明代）

昨朝天际已轻霞，今雨倾盆溜岸沙。并坐林莺愁不语，袅枝墙杏湿偏斜。

风湍转急宜收钓，世路难行且种瓜。剧欲寻君同一醉，蹇驴谁与借东家。
元宵赐观灯诗五首 其二
陈琏（明代）

鳌负仙山翠色寒，星毬万点照晴峦。班行济济联鹓鹭，禁籞雍雍集凤鸾。

月色偏于今夜好，乐声齐奏万年欢。教坊百戏呈新伎，喜得承恩对御看。
次姚吏隐惠诗韵
杨公远（宋代）

相逢一笑信前缘，闻道先吾岂较年。
洒落襟期良夜月，冲融气宇小春天。
喜评曲直人间事，懒问肥硗郭外田。
忙里依然清兴在，时时不吝惠新篇。
示长媳杨珊珊
方京（清代）

十年为妇《蓼莪》馀，疏水家风乐自如。宛似举场勤苦士，妆成惟对古人书。
次韵真歇和尚圆觉经颂一十四首·辨音菩萨章
释正觉（宋代）

妙圆单复绝中边，五五机轮互换难。
弦管调来声律合，梭丝识出锦文观。
身心一一能分应，手眼千千不可谩。
似付盐梅岩叟用，和羹无复见鹹酸。
忆母
陈藻（宋代）

萧小八娘弃我去，我生方始十三年。
如今七十零单五，生死途分竟杳然。
句
林逋（宋代）

算吟千万首，方得两三联。
登许昌城望西湖
梅尧臣（宋代）

试望许西偏，湖光浸晓烟。
岸痕添宿雨，草色际平田。
夏木阴犹薄，朱荷出未圆。
人闲绿波静，幽鹭插头眠。
送张尚宝谪淮南转运
皇甫汸（明代）

繁华自昔数扬州，君去无嗟夺凤游。
试访名花吊隋苑，好攀丛桂对淮流。
河桥月上开官舍，海县潮回放客舟。
年少辟疆犹作吏，功成谁复念留侯。
游二老峰
章清（宋代）

最爱东山碧玉丛，洗开尘土见穹隆。官闲莫道□□遁，看取岩前二老峰。
题水墨海棠鹦鹉
刘基（明代）

陇山鹦鹉白霓衣，欲语谁听只自知。漫漫东风吹不起，海棠花上立多时。
仲夏归汉南园，寄京邑耆旧
孟浩然（唐代）

尝读高士传，最嘉陶征君。日耽田园趣，自谓羲皇人。

予复何为者，栖栖徒问津。中年废丘壑，上国旅风尘。

忠欲事明主，孝思侍老亲。归来当炎夏，耕稼不及春。

扇枕北窗下，采芝南涧滨。因声谢同列，吾慕颍阳真。
送钱万户归泉南
成廷圭（元代）

八月归来下泽车，将军此意复何如。十年不佩封侯印，万卷惟收教子书。

风月祇今尊有酒，江湖何处食无鱼。建溪为谢罗从事，久不题诗寄竹居。
绍兴以后祀五方帝六十首
佚名（隋代）

灵兮安留，烟燎既升。
有硕其牲，有俎斯承。
匪牲则硕，我德惟声。
缓节安歌，庶几是听。
残春即事
田登（明代）

晚春斜日草堂暄，车马稀迟独掩门。彭泽柳遮元亮宅，东山花发谢安墩。

经谈往事心惟旧，客话浮生酒在樽。独坐寒斋风雨夕，鸟啼花落又黄昏。
花山寺看黄山
柳桂孙（宋代）

翠色沈沈万树春，幽怀宜共竹为邻。
黄山只在阑干外，鸡阁云深认不真。
南楼送卫凭（得归字）
岑参（唐代）

近县多过客，似君诚亦稀。南楼取凉好，便送故人归。

鸟向望中灭，雨侵晴处飞。应须乘月去，且为解征衣。
忍笑
韩偓（唐代）

宫样衣裳浅画眉，晚来梳洗更相宜。

水精鹦鹉钗头颤，举袂佯羞忍笑时。
在杭日作
吴涛（宋代）

时乖事转拙，端居徒含情。
不似阶前草，春来随意生。
寄京父
王渥（金朝）

忆昔相从在寝丘，城南城北纵欢游。杏花联句香随马，野水添杯浪拍舟。

邂逅又成三月别，飘零合负一春愁。汝阳淮甸经行遍，应有新诗为我留。
五言咏棋
李世民（唐代）

手谈标昔美，坐隐逸前良。
参差分两势，玄素引双行。
舍生非假命，带死不关伤。
方知仙岭侧，烂斧几寒芳。

治兵期制胜，裂地不要勋。
半死围中断，全生节外分。
雁行非假翼，阵气本无云。
玩此孙吴意，怡神静俗氛。
宴坐斋中偶尔成咏
弘历（清代）

麦秋宜快晴，云敛天如洗。插秧资黄梅，尺泽早沾矣。

良足慰吾农，吾宁不为喜。消暇坐虚斋，疏达窗四启。

风度松含籁，露滋花散绮。展卷鉴古今，敕几筹遐迩。

理固不易晰，情更实难揣。爱而知其恶，恶而知其美。

六时有劳逸，一心无终始。
登面山亭
朱熹（宋代）

新亭夙所闻，登眺遂兹日。极目但苍茫，前瞻如有失。

烟鬟稍呈露，众岭方含郁。长啸天风来，云散空宇碧。
其三
柳永（宋代）

万恨千愁，将年少、衷肠牵系。残梦断、酒醒孤馆，夜长
无味。可惜许枕前多少意
，到如今两总无终始。独自个、赢得不成眠，成憔悴。
添伤感，将何计。空只恁，厌厌地。无人处思量，几度垂
泪。不会得都来些子事，
甚恁底死难拚弃。待到头、终久问伊看，如何是。
寄净名庵僧长吉
宋祁（宋代）

故人诗未报，恨恨复经年。梦去长江路，心知宝所天。

孤情岩桂老，逸思暮云传。无奈缨緌累，犹乖方外缘。
雪十首
杨公远（宋代）

雪满乾坤月满天，剡溪风景尚依然。
戴逵仙去徽之死，乘兴无人更棹船。
宋颂九首·莫丑
石介（宋代）

皇祖曰嘻，天生蒸民。
立之君长，以养以仁，
乃予不恤，匪鋹之嚚。
次周益公韵
楼钥（宋代）

天将间气孕山川，名世还当五百年。
已是有官居鼎鼐，不妨平地作神仙。
书林尚欲校三豕，笔力犹能驱两肩。
前日勋名身既退，斯文留与后人传。
和此阳先生感兴诗二十首
刘黻（宋代）

东都党锢祸，机阱深九渊。
标榜起俊厨，接踵沈黄泉。
西园久握爵，龙门昧几先。
忠魂招不返，炎祚孰以绵。
谅矣文君痴，犹觊冷烬然。
吁嗟万钧压，一线那能牵。
百字令 赠黄珍百，时珍百为安仁令归
钱肃润（明代）

近来彭泽，赋田园归去，陶然身逸。百本沅兰当五柳，兴到吟诗逸笔。

二仲寻盟，三高作伴，山水之间出。天然性癖，不堪岂为多虱？

曾记结缟家乡，联镳京里，异地情偏密。阳羡风光君占取，招得九龙人一。

玉女潭遥。张公洞窈，何处堪容膝？松涛声彻，可能假我仙术。
过方山
于谦（明代）

马蹄历尽万重山，霄汉相离咫尺间。白石清泉堪枕漱，丹崖翠尺倦跻攀。

雨馀林外群芳歇，烟瞑松头一鹤还。迢递客途无限意，强将诗句解愁颜。
奉和滁州九咏九首并序 其四 琅琊溪
曾巩（宋代）

野草山花夹乱流，桥边旌旆影悠悠。即应要地无人见，可忍开时不出游？
山行
陆游（宋代）

老翁七十亦何求，尚赖山行散百忧。
擫耳帽宽新小疾，独猿车稳正闲游。
酒旗滴雨村场晚，茶灶炊烟野寺秋。
若论人间长久事，高吟何啻傲封侯。
俭堂饷水西庄红菱走笔奉谢
张凤孙（清代）

江南六月看采菱，荷衣雪腕轻桡凭。锦帆泾里掉烟入，满身风露寒凌兢。

曼歌一声蟾魄上，紫茎绿叶牵朱绳。十年书剑去乡国，鸳凫旧梦空飞腾。

直沽旅食又长夏，消渴不耐炎熇蒸。水西主人辱存问，侧生五十筠篮承。

清香扑人光照眼，奚奴触手愁霜棱。鹤留仙顶鹦爪细，一弯茜影湘波凌。

玫瑰轻擘水仙佩，玉肤映彻冰壶冰。吴侬得此乃狂喜，传笺遍集诸宾朋。

古瓷擎出佐清宴，凉飙净扫窥盘蝇。沧洲法酿泻百斛，灵池故实还同徵。

都忘踪迹滞燕土，但觉尘翳消胸膺。哀梨缥李世艳称，庶浆樱实琼筵登。

独遗此品在烟水，邈如钓濑逃严陵。天涯相赏有知己，不辞千里扁舟乘。

孤根近托藉香榭，白蘋掩映溪流澄。芳鲜只供骚客嗜，声价岂要皇都增。

尊前一笑宛旧识，领略风味当年曾。愿携巾拂坐风槛，娇红婉翠围千层。

吴歈渺绵吴语软，卜夜更命张华灯。酒酣泼墨进吴谚，春蚓十丈书枯藤。
送戴子家归永嘉
刘宰（宋代）

君住柟溪第几山，我家北渚水云间。
二千里远来非易，三五朝云勿作难。
有子已知头角异，安心宁恤鬓毛斑。
尺书频寄问无恙，共乐生前日月閒。
鹊桥仙（丙寅七夕）
郭应祥（宋代）

两情相向，一年厮睚，等得佳期又到。休言夜半悄无人，那喜鹊、又须知道。

来今往古，吟诗度曲，总漫萦牵怀抱。不如乞取巧些些，待见了、分明祷告。
檥舟
郭印（宋代）

袅袅垂杨岸，无人独檥舟。
风波尝险阻，身世任沉浮。
邃径中间接，寒溪左右流。
冥心来宴坐，浩荡得天游。
嘉禾百咏·白龙潭
张尧同（宋代）

呼吸风云合，飞潜自有时。
只愁潭底浅，头角被人窥。
三封田墅
宋祁（宋代）

清和迁首序，岑寂此凭栏。
涧雨虹前罢，林樱鸟后残。
野姿连草向，天影入池宽。
日暮严城阻，裴回惜据鞍。
送赵二尚书彦昭北伐
张说（唐代）

虏地河冰合，边城备此时。兵连紫塞路，将举白云司。

提剑荣中贵，衔珠盛出师。日华光组练，风色焰旌旗。

投笔尊前起，横戈马上辞。梅花吹别引，杨柳赋归诗。
送子芬年家之官越上
曹勋（宋代）

清润丰姿玉不瑕，篇章典重见词华。
韬钤小试诸侯幕，事业共称丞相家。
蓬阁昼长宜笑咏，山阴春早已莺花。
凤池自是风流在，行见金门帽带斜。
采药
释善珍（宋代）

每共樵翁采药归，晚晴荷锸又相随。行逢流水便乘犊，坐到烂柯因看棋。

鸟踏高枝收坠果，人耕古冢得残碑。远公幸自逃名好，何必栽莲诳小儿。
送人归吴
姚鹄（唐代）

东吴与上国，万里路迢迢。为别晨昏久，全轻水陆遥。

湘阴岛上寺，楚色月中潮。到此一长望，知君积恨销。
夜宿金庭洞
高似孙（宋代）

夙闻桐柏山，下入金庭洞。
五云所出没，千翠相迎送。
川明芝自烨，夏冷雪犹冻。
沙泉注阳穴，水碧孕阴峒。
天光抱琼室，神力扶兰栋。
其左斩苍虯，其西翔紫凤。
中穿穴窈複，傍见石阙空。
青烟溜松髓，白水鸣醴瓮。
怪草不知名，珍禽时曳弄。
石密吐岩房，琪芳突苔缝。
星君时一游，仙翁亦参从。
或乘玄鹤来，或并青鸾控。
香趋玉女跪，丹走山灵恸。
谷神元不死，玄根在深种。
谁其握性命，於此破昏梦。
世人少知几，何能测天用。
送黄帐干
陈宓（宋代）

黄君真可人，乡校久推许。文词波涛翻，劲气金石沮。

危言奉大对，考官不敢取。五十尉南邦，声名塞漳浦。

闾里喜过从，未听沧洲雨。于何舍我去，游宦大江浒。

吾闻江西民，自昔号贫窭。迩来公私匮，孰能明取与。

君今佐使长，贤明可进语。地要连边淮，洞深要摩抚。

郑公有成规，士饱始禦侮。同僚得乡彦，灯窗饫勤苦。

崇台共经纶，数郡足机杼。竱心爱民力，西顾宽当宁。

行行谨勿迟，赤子方仰乳。
舍北摇落景物殊佳偶作
陆游（宋代）

屋角成金字，溪流作谷纹。
斜通小桥路，半掩夕阳门。
孤艇冲烟过，疏钟隔坞闻。
杜门非独病，实自厌纷纷。
和陶渊明二十首
陈造（宋代）

陶翁出宰县，径去亦天真。
闲居诗成集，古雅仍深醇。
坡翁访赤诗，临流双鬓新。
小袖补衮手，千篇准过秦。
两翁阅当世，眇若毫端尘。
熙丰望义熙，爱君最忠勤。
向非与道俱，宁尔著语亲。
自我诵遗编，行身少知津。
敢忘炷炉香，亦复雨巾。
鼎鼎盖棺前，期无愧斯人。
寓宿乐明之殿直家戏作
毕仲游（宋代）

地狭开炉小，门深掩径斜。雨寒冰裹木，风怒雪翻车。

北第频留客，南园欲探花。我身无定所，酒到是吾家。
贺顽极和尚住越州光孝
释绍昙（宋代）

越王城北唐朝寺，千间老屋摧风雨。
塔影凌空落鉴湖，劫初铃子丁东语。
久无本色住山人，愁杀檀门许元度。
剥否穷时复泰来，选差铁面顽翁住。
倒携无柄苕箒去。就翻鳗井逗曹源，
浩浩汤汤流溢江湖无著处。岂不胜越人歌来何暮，
平生无襦今五袴。
雪十首
杨公远（宋代）

无奈风威冷逼衾，起来搔首更披襟。
方知搅下漫空雪，已积阶前尺许深。
题瞿令人册为茂才绍曾
胡应麟（明代）

妇惟丁生母，卓行超人寰。笄岁适名门，婉若蕙与兰。

结缡讵云久，灾氛岌相缠。良人遘奇疾，百体纷摧残。

心神忽眩瞑，手足时颠连。欢娱掷中道，畴不虞红颜。

母也执高节，涕泗如流泉。呼天誓同穴，肯析双飞翰。

一身委床笫，药物长周旋。肝肠绝怨怼，面目忘媸妍。

仰事头白姑，頫鞠黄口男。家徒四壁立，辟纑夜灯前。

拮据度荒馑，永昼怀饥寒。彼苍鉴明德，绕膝森鹓鸾。

矫矫汗血驹，励志游天闲。劬劳念母氏，赋咏蒐名贤。

我闻载叹息，踊跃操如椽。偷生信为易，蹈死亮非难。

厄哉斯人遇，毕世罹忧患。贞心既不毁，淑问仍终完。

夫存子亦树，晚节聊蝉联。宁知处困怀，荼毒穷当年。

凛凛铁石肠，兴彼懦与顽。裁诗颂令哲，史笔千秋传。
重九日得诗五比京使馆中秋来诗，次韵却寄 其三
丘逢甲（清代）

西风容易一年秋，老抱雄心尚壮游。休笑报书无别语，山中新种橘千头。
浩溪晚泊怀客无极
罗奕佐（明代）

江雾远含空，川原望不穷。灯明烟渚外，人语水声中。

漂泊同舟舸，交游类转蓬。卷帘宵不寐，吟望穗城东。
观流水观音赞
释梵琮（宋代）

一片寒泉劈面来，断崖嶮处滑如苔。
举头只麽随流水，大士何曾眼豁开。
霜天晓角·题采石蛾眉亭
韩元吉（宋代）

倚天绝壁，直下江千尺。天际两蛾凝黛，愁与恨，几时极！
暮潮风正急，酒阑闻塞笛。试问谪仙何处？青山外，远烟碧。
渔歌子二首 其二
史惟圆（清代）

冻云凝，飞霰下。披蓑江上收纶罢。洒篷窗，迷草舍。

人语炊烟初夜。

望寒林，都似画。一枝瘦竹偏宜写。醉欹眠，相枕籍。

又送塞鸿归也。
黄卧庵新守苍梧因羽寄怀兼示谢子星源
郭之奇（明代）

眼中苍梧水，悠悠散粤云。一麾谁出守，五马动朝曛。

为问腾骧谁凡几，能使冀群推騄駬。男儿怀抱本难知，豹变其文亦有以。

梧峰万叠九疑通，此内烟霞尚可公。不厌他谁车笠下，我将筑室居其中。

因思雨散年十九，所忆云从二三友。三山人士复何如，谢子相逢复困居。

南溟有物天池满，志怪齐谐安可算。自料归休未有期，且求一壑依前伴。

紫芝烨烨俟秋菲，芳草离离静落晖。千里思莼鲈正美，莫讶衡阳雁反飞。
忆京师上元
晁说之（宋代）

艳艳灯欺月，英英人胜灯。
红绵开四照，金凤起千层。
世美归侍政府以送君南浦伤如之何作诗送之 其四
邹浩（宋代）

忠孝非两心，事君如事父。事君贵以人，事父孰为愈。

真贤绝骅骝，骨相未易取。愿子继法真，毋令老江浦。
立春大雪，招亲友共春盘，坐上作
范成大（宋代）

积雪锢万瓦，云容如死灰。
岂惟梅柳寒，小槽冰春醅。
东风乃多事，仍将六花来。
儿妇晓翻饼，呵手把一杯。
菘甲剪翠羽，韭黄{上绝下刀}金钗。
齿牙幸牢洁，对案心眼开。
华年惜节物，况此霜鬓摧。
如何千日病，三见寅杓回。
旁人不堪忧，我心犹始孩。
衰翁岂知道，痴绝忘形骸。
化儿任恶剧，欢伯有奇怀。
余寒会退听，一笑当安排。
满江红
葛长庚（宋代）

钧天高处，元自有、琼楼玉阙。又那更、九霞隐映，五云斗绝。八面玲珑光不夜，四围晃耀寒如月。有广寒、宫殿隐姮娥，冰壶洁。

飘飘去，天风冽。星河外，花飞雪。见三千神女，尊前一阕。来到人间浑似梦，未能归去空悲咽。问仙都、此去几由旬，归心热。
友人南归作家书
汪孟鋗（清代）

封罢开封泪满弹，夜窗梅雨逼镫寒。到头剩有平安在，信笔方知慰藉难。

好友多情烦再索，痴儿解事定争看。诗成亦拟邮筒村，得句从来胜得官。
访僧支提寺
陆游（宋代）

高名每惯习凿齿，巨眼忽逢支道林。共夜不知红烛短，对床空叹白云深。

满前钟鼓何曾忍，匝地毫光不用寻。欲识天冠真面目，鸟啼猿啸总知音。
三三孙十月九日生日翁翁为赋诗为寿
陆游（宋代）

正过重阳一月时，龟堂驩喜抱孙枝。
弃繻已足惊关吏，堆笏宁惟取世资？落笔千言犹细事，读书万卷要深期。
汝翁豪杰非今士，不用担簦更觅师。
题禅乡院壁间墨梅
张侃（宋代）

昔年曾作梅花梦，梦回衣上寒香重。矮窗偶见一枝开，早是江香春意动。

凡花不似梅之清，精神骨相由天成。屡从画手细传本，但知刻画非写生。

官塘荒寺门斜掩，岁久廊攲风雨飐。不须晴雪明千堆，剩喜墨痕留数点。
残雪未消
林用中（宋代）

冻压林巢欲堕鸦，素花飘落结烟霞。
阴风惨淡青山老，不辨梅花与雪花。
鄜州留别张员外
韦庄（唐代）

江南相送君山下，塞北相逢朔漠中。三楚故人皆是梦，

十年陈事只如风。莫言身世他时异，且喜琴尊数日同。

惆怅却愁明日别，马嘶山店雨濛濛。
临江仙
毛媞（清代）

一病凄然愁到骨，满园秋色萧条。枝枝败叶带烟飘。

虫声吟转苦，为甚不辞劳。

随意起来随意睡，西风削处如刀。梦魂飞过段家桥。

茫茫云共水，西子或相招。
九日独酌
唐庚（宋代）

登高无老伴，引满自高歌。欢意天边少，重阳野外多。

黄花空岁月，白首尚关河。他日龙山兴，吾今在网罗。
康乐园
韩琦（宋代）

惟人生多艰，康世岂易偶。服业罔不勤，乐事岂常有。

朝家恩泽宽，宣布在封守。体民当有时，使得遂仁寿。

时而无所适，是不守之咎。相署虽有园，狭陋日已久。

州人岁节游，若度一筒口。至则无足观，叠迹但虚走。

遂令欢赏心，归去成烦呕。有圃隔牙城，广袤半百亩。

我来辟而通，高户敞轩牖。其中完废台，雄壮卑培塿。

城野四望间，万景如在手。疏池育莲芰，表道植杨柳。

粪壤悉反除，桃李换葱韭。成时寒食春，观者惟恐后。

人一变壅阏，旷若在郊薮。或相携以歌，或相醉以酒。

知为太平民，叹语竞聚首。曰非时之康，还得此乐不。

予因揭是名，命意安敢苟。凡兹屏翰贤，一境实父母。

必与众同乐，斯地肯藜莠。作诗告来者，庶可传不朽。
送杰老住仙游
唐士耻（宋代）

白云每亭亭，其出亦何心。
贤侯考之天，无谓由蹄涔。
柬吴子鱼先生
许筠（明代）

野馆荒凉门半开，入帘残月影徘徊。
露虫偏向秋林织，今夜故人来不来？
送韩校书赴江西幕
朱庆馀（唐代）

从军五湖外，终是称诗人。酒后愁将别，涂中过却春。

山桥槲叶暗，水馆燕巢新。驿舫迎应远，京书寄自频。

野情随到处，公务日关身。久共趋名利，龙钟独滞秦。
出宰分宁别旧同舍五首 其一
韩驹（宋代）

公车八千言，自献十二旒。落笔中书罢，石渠并英游。

方欣洛阳遇，已慨周南留。明堂多楩楠，讵须汝薪槱。

三年望龙断，艰难身百忧。鬓发五分白，更落天南陬。
冬日行兰溪道中六言二首 其一
范浚（宋代）

云顽欲雪不雪，梅冻将花未花。荒草狭蹊山路，断桥流水人家。
山十诗以孟夏草木长遶屋树扶疏为韵
陆游（宋代）

万物备於我，本来无欠余。
窭儒可怜生，西抹复东涂。
斯文如大厦，倾壤要力扶。
犬子真鼠辈，辛苦卖子虚。
赠梁五兄
陆之裘（明代）

太常画品称绝俗，海外皆传夏公竹。
房栊有女十五人，兰佩云鬟总如玉。
夫人贤德妇中英，伯夏乃是夫人生。
尚宝当年阅诸女，独指伯夏劳经营。
公为元娥择佳婿，卢氏一男才敻异。
便卜良期使委禽，弱冠卢卿果登第。
拜官刑部临斩人，断元号跃趋其身。
大惊构疾弃结发，始信袁公相入神。
红颜寡妇悲秋早，苔积空闺叶堪扫。
绿窗自泣啼乌夕，青镜那窥舞鸾晓。
嫁时生女在卢门，赘得梁贤生外孙。
才高却遭世俗忌，移家避谤东西奔。
湖山舍馆从人假，卖药谈诗无识者。
旧友空存顾相公，新亲岂尽王司马。
吾母之母吴公妻，伯娥异母还同襦。
若从夏氏论亲戚，我与梁兄何所殊。
即今暂寄胥门屋，西山日映横塘绿。
名园主人予妇翁，停桡月下来三宿。
梁兄床头无一钱，呼儿具食云松边。
明灯滑几写香茗，长文短赋陈佳篇。
嗟哉丈夫胡太息，古来屈事谁能直。
眼前将相几兴衰，风尘莫问樊侯忆。
小岁日喜谈氏外孙女孩满月
白居易（唐代）

今旦夫妻喜，他人岂得知。
自嗟生女晚，敢讶见孙迟。
物以稀为贵，情因老更慈。
新年逢吉日，满月乞名时。
桂燎熏花果，兰汤洗玉肌。
怀中有可抱，何必是男儿。
和叔夏视获三首
胡寅（宋代）

莫嗤公子务农时，后稷生民亦嶷岐。
稻割黄金镰似月，汗浑白雨袂连帷。
原趋座上鸡和黍，未种胸中枣与梨。
此乐若嫌儿辈觉，后知何以赖先知。
八月八日发潭州后得绝句四十首
赵蕃（宋代）

仰山山峙季溪流，知我东归俾暂留。
尽日如推复如荡，为之成喜不成忧。
酒泉子·锦水花林
王灼（宋代）

锦水花林，前度刘郎行乐处，当时桃李卧莓苔。又重来。今年菊蕊为君开。赖有诗情浑似旧，西风斜日上高台。醉千回。
送达兼善元帅赴浙东
朱德润（元代）

伏波将士出鄞东，夜斩鲸鲵碧海中。虎帐护寒云蔽日，龙旗催晓浪翻风。

帆开鹢羽桅星白，箭拂髦头血点红。洗手便听歌凯捷，大藩文帅作元功。
竹谷
申屠衡（明代）

阴森生昼寒，仰不睹天日。
时从绿云中，窥见一星出。
再和陈起予二首
王迈（宋代）

诵君诗一点头，华摛春艳气凌秋。
耳边厌听两蛙部，眼底新夸五凤楼。
花信风残生酒兴，竹枝歌罢动闺愁。
兰亭已近浮觞节，先把归期话置邮。
敬报孙常州二首
戴叔伦（唐代）

衰病苦奔走，未尝追旧游。何言问憔悴，此日驻方舟。

远道曳故屐，馀春会高斋。因言别离久，得尽平生怀。
送秘典座胜侍者乞麦
陈与义（宋代）

一春不雨但多风，家家买龟问丰凶。
天宁疏头与天通，泚笔未了云埋空。
一雨三日勤老龙，陇头满眼十分丰。
法中福将两英雄，自诡去立丘山功。
堂头老师言语工，一诗自直三千钟。
不忧乞米送卢仝，末章谨已藏胸中。
金陵官舍後圃散二首
杨万里（宋代）

江梅未落杏先繁，萱草都齐柳半匀。
却是浅寒花较耐，东风未要十分温。
江畔老人愁
崔颢（唐代）

江南年少十八九，乘舟欲渡青溪口。青溪口边一老翁，

鬓眉皓白已衰朽。自言家代仕梁陈，垂朱拖紫三十人。

两朝出将复入相，五世叠鼓乘朱轮。父兄三叶皆尚主，

子女四代为妃嫔。南山赐田接御苑，北宫甲第连紫宸。

直言荣华未休歇，不觉山崩海将竭。兵戈乱入建康城，

烟火连烧未央阙。衣冠士子陷锋刃，良将名臣尽埋没。

山川改易失市朝，衢路纵横填白骨。老人此时尚少年，

脱身走得投海边。罢兵岁馀未敢出，去乡三载方来旋。

蓬蒿忘却五城宅，草木不识青谿田。虽然得归到乡土，

零丁贫贱长辛苦。采樵屡入历阳山，刈稻常过新林浦。

少年欲知老人岁，岂知今年一百五。君今少壮我已衰，

我昔少年君不睹。人生贵贱各有时，莫见羸老相轻欺。

感君相问为君说，说罢不觉令人悲。
橙二首 其二
吕本中（宋代）

不辞玉露著新行，漫作人间彻骨香。知道输棋偿旧约，故留残菊一时黄。
次韵韩康公和曾令绰范景仁喜五弟改知汝海见
苏颂（宋代）

许汝相望画戟深，裴刘赓唱递筩临。
两忘出处俱安节，不得亲疏共照心，
幕府尚传诗寡和，士林重诵斗攸斟。
追思五纪词场旧，何日逢迎更盍簪。
十可行十颂
释清远（宋代）

相逢话道莫虚头，大语高声笑上流。言下若能穷本末，肯将无义结朋俦。
元日读王摩诘逆旅佳节之句感而续之 其二
陈一松（明代）

逆旅逢佳节，征帆未可前。帝郊回淑气，客鬓入新年。

野色千林幸，乡心万里悬。东风如可借，为上泛湖船。
扇子诗
李石（宋代）

一卷赤松桥上老，三杯玉案瓮中仙。
骑驴出去知何日，跨鹤归来得几年。
书淳师房六言三绝 其二
周紫芝（宋代）

长卿自是倦客，支郎殊复可人。懒识闲中味好，老于方外情亲。
颂古十一首
释智鉴（宋代）

玄途不涉透离微，道合平常发上机。
无影树头春色晓，金鸡啼在不萌枝。
发浔阳
孔武仲（宋代）

西游不敢避残年，兄弟分携楚水边。
浩荡东风回草木，朦瞳晓色满山川。
却穿梅径花争落，久憩邮亭日未偏。
安佚竟非儒者事，虺陨我马亦须鞭。
仙塘
利登（宋代）

一椽自著此山幽，芦苇萧萧绕屋头。
野老屡来询姓字，社人相约赛春秋。
寒山此去无飞燕，白水初传有远鸥。
病起偶然成独往，冷烟斜照使人愁。
采白术
梅尧臣（宋代）

吴山雾露清，群草多秀发。
白术结灵根，持锄采秋月。
归来濯寒涧，香气流不歇。
夜火煮石泉，朝烟遍岩窟。
千岁扶玉颜，终年固玄发。
曾非首阳人，敢慕食薇蕨。
有怀如璧道人二首 其二
谢薖（宋代）

每忆诗人贾阆仙，投冠去学祖师禅。尘埃不染心如镜，妙句何妨与世传。
赠林次龄
部使者（宋代）

户长尽蠲民不病，室家相庆酒频沾。
农桑课绩无遗恨，循吏声名并两都。
忆燕中元夜与朱十六童三安二纵游长安陌上今倏十载矣山馆寂寥再逢兹夕感旧赋此
胡应麟（明代）

凤辇鳌山出上京，长安宫阙暮云平。千枝火树宜春苑，万炬金莲不夜城。

艳舞娇歌游客醉，靓妆华饰丽人行。江楼此夕频搔首，饱看梅花上月明。
赠方介石
徐元杰（宋代）

介石翁来契所思，骚吟风雅尽追随。
庾清鲍逸可无酒，岛瘦郊寒只有诗。
原不染尘圭窦适，未能忘世璧雍驰。
赋违恰限江天雪，说向梅花心事知。
仲儿起文以壬午仲夏补博士弟子员率尔志喜兼用为勖果有寸长当有徵于斯言也凡三十韵
张元凯（明代）

武功开代邸，薄禄寄吴城。乃乏强弧力，而多柔翰情。

生儿怜汝强，教子愧余伧。仲也当如仲，卿还自用卿。

经才明大戴，文未准西京。白面初求试，青衿乍剪成。

籍通秦博士，员备鲁诸生。缝掖欣从事，加冠顾美名。

喜真如捧檄，望已愈招旌。木铎宣王训，韦编课士程。

五车何必泛，一艺转须精。尔雅宜循式，偏奇莫惮更。

便堪高第置，徐与计偕行。班曷为投笔，终安用请缨。

泮流方涣涣，莪渐以菁菁。章句昔云鄙，贤科今最荣。

鸿恩蒙累叶，燕寝梦延英。八口将谁哺，三年待尔鸣。

寒门当极否，衰运敢图亨。积草庭难过，编蓬户半倾。

董帷宁昼下，孙案亦宵征。不讳言干禄，差强务耦耕。

养雏犹枳棘，舐犊尚柴荆。未信眉偏白，还看角且骍。

傥来焉有意，非分肯徒营。愿岂过三鼎，人将老一铛。

丈夫多激烈，志士绝肥轻。敝帚藏而父，遗簪畀汝兄。

兄期修世业，弟勉振家声。莫谓吾潦倒，斯言可莅盟。
补牛尾八阕乐歌辞 其四 奋五谷
张孟兼（明代）

种之嘉，播乃畬。出而作，赵其镈。仓斯千，祝百年。

乃昭率育，乃游鼓腹。
与医者遇诗以赠之
王恭（明代）

长桑亲受诀，复饮上池清。卖药宁论价，还山尚隐名。

杏林春露积，桔井野泉平。见遇能医国，何辞缨冕荣。
双
李光（宋代）

晚潮落尽水涓涓，柳老秧齐过禁烟。十里人家鸡犬静，竹扉斜掩护蚕眠。
唐竹卿道士相过
黄庚（元代）

一径秋风老碧苔，柴扉掩昼少曾开。诗书门户无人到，只有通玄道士来。
湖洑上冢系舟丁山田舍小憩
孙觌（宋代）

清溪三百曲，一片春风绿。茅屋有人家，窈窕闭深竹。

老去耽田有，寓目快亲瞩。风漪卷翠绡，云巘镂苍玉。

寻盟唤白鸥，解佩赎黄犊。独啸无一人，传声满空谷。
立春日赠仲珍弟
黄玠（元代）

阿父八十兄六十，弟亦今年五十五。千里一家同得春，春日春十行菜缕。

汝缘久别奉晨昏，我仍渐老怀乡土。常时相念惜相分，此日相娱喜相睹。

劳碌馀生病后身，陶写真情醉中语。共将卮酒拜亲前，岁岁亲前吾与汝。
王立之承奉诗报梅花已落尽次韵戏答
黄庭坚（宋代）

南枝北枝春事休，愉钱可穿柳带柔。
定是沈郎作诗瘦，不应春能生许愁。
华岩寺
陈阳纯（元代）

千层金碧翠云翻，树满招提竹满山。十里清溪无觅路，水流花片到人间。
村居
陆游（宋代）

鹎鵊穿林语，（左可右鸟）鹅并水鸣。
馈浆怜道喝，裹饭助邻耕。
零落桥危断，欹斜屋半倾。
君毋笑偷惰，犹足尽吾生。
垂丝海棠二首
杨万里（宋代）

无波可照底须窥，与柳争娇也学垂。
破晓骤晴天有意，生红新晒一絇丝。
水调歌头·双龙隐扶辇
段克己（宋代）

双龙隐扶辇，千骑纵翱翔。云旌翠蕤摩荡，遥指白云乡。风驭飘飘高举，云驾攀留无处，烟雾杳茫茫。小立西风外，似听＊锵锵。暮天长，秋水阔，远山苍。归途正踏明月，醉语说丰穰。但愿明年田野，更比今年多稼，神＊讵能忘。君可多酾酒，吾复有新章。
古兴四首用周草窗韵 其四
李龏（金朝）

流俗厌拙直，对面犹褒斜。冰玉漫坚白，锦绣矜妍华。

往往怪僻者，反为时所誇。交情到妻子，令人生叹嗟。
重九日法轮庵次凤山韵
胡仲弓（宋代）

野眺逾高阪，葬传响外幽。
僧从孤寺出，寄倚一林秋。
池上烟飞去，亭皋影尚留。
远风山下起，吹我上层楼。
李丞相纲生朝三首 其二
张元干（宋代）

将坛丙午赞亲征，相印元年佐圣明。贼子乱臣俱破胆，皇天后土实同盟。

扶持更系民休戚，进退元知势重轻。舍我其谁公健在，乞身赢得见升平。
奉同张敬夫城南二十咏 其四 船斋
朱熹（宋代）

考槃虽在陆，滉瀁水云深。正尔沧洲趣，难忘魏阙心。
王夷仲校书挽词 其一
王十朋（宋代）

同姓同年友，吾心久已降。宾王误第四，江夏本无双。

刺不投东阁，吟惟坐北窗。胸中蕴经济，可惜未施邦。
九锁山十咏·天坛
邓牧（元代）

空山遗天坛，之人在天阙。
风雷长为护，草树不敢茁。
何当追遐踪，一笑俯明月。
桃源忆故人 再入都中，留别淝上许燕珍夫人
王贞仪（清代）

浮波又泛扁舟去。来日故人何处。后会苕苕愁数。梦也难凭据。

美酒高怀还小住。拼醉盈樽红玉。北地风严日暮。肠断幽燕路。
念奴娇 次韵范正之柳絮
刘学箕（宋代）

水轩沙岸，午风轻、飘动一天晴雪。日色晶荧光眩眼，细逐游丝雪灭。

帘幕中间，楼台侧畔，浑是瑶瑛积。缀松黏竹，恍然如对三绝。

遥认仿佛飞花，花非还似，恼乱多情客。点染春衫无定度，又转沈香亭北。

密密疏疏，斜斜整整，似雪难分别。坡仙不见，后人有口何说。
谢氏梅园
梁栋（宋代）

纤腰冻欲折，来探前村雪。
幽禽莫相猜，岁寒心似铁。
送稌东归并示穆穰稔辈六首 其二
王绅（宋代）

青岩山下石溪头，草屋柴门事事幽。但奉欢娱养慈母，荣名势利不须求。
题圆通寺至乐亭次待制王公韵
喻良能（宋代）

地偏境自佳，烟云绕孤屋。
寒声渺疏松，翠影澹修竹。
林深桂花晚，微风度馀馥。
特用永岁年，聊足媚幽独。
再韵奉酬
杨公远（宋代）

杨花一任雪漫天，甭坐钩帘对篆烟。
应是日长诗酒罢，困来閒向北窗眠。
圣人之孝十首·孔子
林同（宋代）

事亲良不易，战战复兢兢。
学得如夫子，犹言丘未能。
五月一日同子瞻转对
苏辙（宋代）

羸病不堪金束腰，永怀江海旧渔樵。
对床贪听连宵雨，奏事惊同朔旦朝。
大耿功名元自异，中茅服食旧相要。
一封同上怜狂直，诏许昌言赖有尧。
虞美人
蔡伸（宋代）

瑶琴一弄清商怨。楼外桐阴转。月会澄淡露华浓。寂寞小池烟水、冷芙蓉。

攀花撷翠当时事。绿叶同心字。有情还解忆人无。过尽寒沙新雁、甚无书。
踏莎行·枉渚
曾廉（清代）

一带篱笆，羝羊角痒。才穿寸许便成丈。茅山山上放悲声，恰闻沧海春潮声。

百尺石帆，凌风何往。有人柳外敲孤桨。张公吃酒李公颠，江头枉渚真成枉。
赋石昌言家五题其五蜀虎图
梅尧臣（宋代）

谁谓虎可缚，缚之自有术。
孙生画此系在石，拏绳人立尾垂屈。
坠身怒力欲脱时，顾眄生狞神气出。
江南包氏为最精，毛质虽真猛难匹。
蜀人不敢道知微，知微名重非今日。
九顶大像阁
吴宗旦（宋代）

嘉州石佛名天下，回视新昌可子孙。幸甚身游大人国，恍然梦跨北溟鲲。
吊石曼卿
梅尧臣（宋代）

前时京师来，对马尝相揖。
埃尘正满衢，笑语曾未及。
虽然恨莫亲，往往闻风什。
星斗交垂光，昭昭不可挹。
独哦秋露中，岂顾衣裘湿。
酒杯轻宇宙，天马难羁絷。
今朝我还都，但见交朋泣。
借问泣者谁，曼卿魂可蛰。
堂堂豪杰姿，遂尔一棺戢。
君生寒月明，君没寒月入。
月入还复升，精魄宁未集。
孤坟细草遍，翠碣嗟新立。
郎山杂咏十首 其七 郁秀峰
赵秉文（金朝）

道人西涧来，衣上南山雨。心知石堂烟，晴峰正堪数。
次韵苏主管青溪十绝句
项安世（宋代）

风前月放玉杯圆，雨后云拖翠楼纎。
月要钟山全体见，云师只肯露微尖。
赠妓人王福娘
孙棨（唐代）

綵翠仙衣红玉肤，轻盈年在破瓜初。霞杯醉劝刘郎赌，云髻慵瓜阿母梳。

不怕寒侵缘带宝，每忧风举倩持裾。谩图西子晨妆样，西子元来未得如。
论语·弟子入则孝章
陈普（宋代）

孝弟谨信泛爱众，亲仁犹未是全功。
圣贤成法事物理，都在诗书六艺中。
放言十首
黄庭坚（宋代）

微云起肤寸，大荫弥九州。
至仁虽爱物，用舍如春秋。
晴空不成雨，远岫行归休。
何疑陶渊明，一去如惊鸥。
报师恩
丘处机（宋代）

不僧不道不温柔。九伯人前不害羞。觉性一时超法界，知身亿劫是吾囚。

改头换面人难悟，走骨行尸我不忧。得意忘形还朴去，从教人笑不风流。
晓起即事因成回文寄袭美
陆龟蒙（唐代）

平波落月吟闲景，暗幌浮烟思起人。清露晓垂花谢半，

远风微起蕙抽新。城荒上处樵童小，石藓分来宿鹭驯。

晴寺野寻同去好，古碑苔字细书匀。
偈颂一百三十六首
释惟一（宋代）

赤肉团上，有一无位真人。
眼里耳里，鼻里口里，
频频出入，出入频频。
能言能唤，能屈能伸。
能好能恶，能喜能嗔。
诸人若也未曾证据，便请证据，
集云今日为汝保任。
前缓声歌
陆机（魏晋）

游仙聚灵族。高会层城阿。
长风万里举。庆云郁嵯峨。
宓妃兴洛浦。王韩起太华。
北徵瑶台女。南要商川娥。
肃肃霄驾动。翩翩翠盖罗。
羽旗栖琼鸾。玉衡吐鸣和。
太容挥高弦。洪崖发清歌。
献酬既已周。轻举乘紫霞。
揔辔扶桑枝。濯足汤谷波。
清辉溢天门。垂庆惠皇家。
敕借岐王九成宫避暑应教
王维（唐代）

帝子远辞丹凤阙，天书遥借翠微宫。
隔窗云雾生衣上，卷幔山泉入镜中。
林下水声喧语笑，岩间树色隐房栊。
仙家未必能胜此，何事吹笙向碧空。
送仙游黄尉
刘克庄（宋代）

三载仙谿上，萧然少府厅。
不曾填格日，但见纂图经。
冬景
吕徽之（宋代）

斗室萧萧日晏眠，疏狂惟与懒相便。
寻常甲子无心记，看到梅花又一年。
谒张公祠
陈淳（宋代）

古来传说双剑灵，精气直上干云星。
有如掘出为世用，一挥便可四海清。
方今扰扰边尘起，中原分裂乱无纪。
正好提携为扫平，何事双龙卧此水。
试问张公知不知，英灵千载如生时。
何时神物得神用，为报风云会合期。
乐天池馆夏景方妍白莲初开彩舟空泊唯邀缁侣因以戏之
刘禹锡（唐代）

池馆今正好，主人何寂然。白莲方出水，碧树未鸣蝉。

静室宵闻磬，斋厨晚绝烟。蕃僧如共载，应不是神仙。
次韵希父见寄二首
林季仲（宋代）

晚窗落莫雪飞花，点缀山翁两鬓华。
好办青铜买村酒，共撑小艇访渔家。
觉非便合如陶令，得趣何劳问孟嘉。
只怕故人腾踏去，短檠谁与话天涯。
荆南签判向和卿用予六言见惠次韵奉酬四首
黄庭坚（宋代）

仕宦初不因人，富贵方来逼身。
要是出群拔萃，乃成威凤祥麟。
句 其二
孙载（宋代）

云梦南州富物华。
蒋侯神歌
温庭筠（唐代）

楚神铁马金鸣珂，夜动蛟潭生素波。商风刮水报西帝，

庙前古树蟠白蛇。吴王赤斧斫云阵，画堂列壁丛霜刃。

巫娥传意托悲丝，铎语琅琅理双鬓。湘烟刷翠湘山斜，

东方日出飞神鸦。青云自有黑龙子，潘妃莫结丁香花。
即事八首 其二
郑思肖（宋代）

栖迟破屋下，书史自徜徉。道不嫌清苦，人皆笑独狂。

晚花亏雨露，老树惯风霜。莫望阖门北，愁云天外长。
示俞处士
王安石（宋代）

鲁山眉宇人不见，只有歌辞来向东。
借问楼前踏于蒍，何如云卧唱松风。
春夜（二首）
沈应（明代）

彩笺吟遍惜春诗，花隐纱窗见月迟。
欲问海棠持画烛，自嗟不是少年时。
奉陪龟山先生观修城
陈渊（宋代）

西山淼淼送斜阳，往事回头一梦长。万里喜沾新雨露，百年重拓旧金汤。

杵声撼野雷初动，锸柄挥风蚁自行。尊俎折冲今可恃，补牢端为念亡羊。
送提刑司勋
文同（宋代）

同昔分符守兴元，公始仗节来武信。
因而出入在门下，未有三日不亲近。
台移希疏狱谳少，凛凛清风满墙仞。
乘闲每许陪后乘，好寺名园遍游尽。
惟携茶具常幽绝，新胯珍团曾不吝。
或因议事阅书画，止用小肴并浅醖。
清欢雅兴自无厌，妓乐喧烦谁愿进。
开张胸怀脱羁检，颜色何尝形喜愠。
使威敛霁官况乐，瞥过二年如一瞬。
后同先满去涪上，数月复来为属郡。
再将厚荫蒙旧物，掩蔽不才宽责问。
同常自念性偏僻，凡取交游最精慎。
虽然众中事汎爱，仁者与亲余不忍。
生平所得无几人，既已得之心自信。
公家兄弟何磊落，一一光华如美瑾。
顾同质状似顽石，辄簉其间袭温润。
令昆强季没已久，公独康庄驰驵骏。
朝廷要人办繁剧，昨不诏书催入觐。
连城众口惜公去，不问鲵鲐与髫龀。
烟开汉沔晓光薄，雪下褒斜寒力峻。
嗟同不得送行旆，回视腰间绾双印。
灙城西北有危楼，徒望高鸿寄长韵。
香奁和姊氏韵 其十
德月（清代）

镜中小影岂无双，琴鹤看来祇自芳。镇日陶情诗共酒，雀屏无意选东床。
绛都春 荪友为西溟作松萱图，寿其母夫人，西溟属题于图侧
李良年（清代）

乡心一片。倩好手书得，墨光深浅。白发倚闾，萱影松风，双扉展。

年时午脍冰鱼馔。尽对客、茅斋蔬饭。而今遥忆，无端绽了，越衫慈线。

春半。江南迢递，甚燕草再绿、王孙归晚。旧树小园，反哺鸦雏，闲栖遍。

故人尽撤君羹返。想卖畚、吹箫都倦。争如拜母芦峰，麻姑酒暖。
望祀蓬莱
林希逸（宋代）

祀事非常典，君王望紫蓬。仗从天阙下，山在水云中。

采药何时返，鸣鞘秩礼隆。灵无先沛雨，船有引回风。

夷见燔柴去，仙难架海通。札书终不验，空翠锁祠宫。
般若寺
裴说（唐代）

南岳古般若，自来天下知。翠笼无价寺，光射有名诗。

一水涌兽迹，五峰排凤仪。高僧引闲步，昼出夕阳归。
占贮橘子
叶简（宋代）

圆如珠，赤如丹，倘能擘破分吃了，争不惭愧洞庭山。
丁督护曲
赵文（宋代）

丁督护，念我苦。
未亡人，殇鬼妇。
古若无衔冤，乾坤无风雨。
再投李益常侍
贾岛（唐代）

何处初投刺，当时赴尹京。淹留花柳变，然诺肺肠倾。

避暑蝉移树，高眠雁过城。人家嵩岳色，公府洛河声。

联句逢秋尽，尝茶见月生。新衣裁白苎，思从曲江行。
睡起至园中
陆游（宋代）

春风忽已遍天涯，老子犹能领物华。
浅碧细倾家酿酒，小红初试手栽花。
野人易与输肝肺，俗语谁能挂齿牙？更欲世间同省事，勾回蚁战放蜂衙。
芜湖即事三首 其三
李流谦（宋代）

社风连日舟行迟，社公有马谁能骑。不妨酌我盎中绿，依旧离骚醉读时。
次韵光祖避地眉溪十绝 其七
陈渊（宋代）

当时先主得关张，能使西川弱胜强。今日中原岂无士，坐愁豺虎乱要荒。
村舍杂咏三首 其三
万盛（明代）

我与荒村似有缘，扁舟系缆未须还。漫因落叶三秋雨，得伴黄花十日闲。

华屋何妨夸北里，吾庐亦自见南山。诗情正在从容处，高卷疏帘一解颜。
谢人送诗
吕本中（宋代）

坚坐少愉乐，欲行还滞淫。时蒙七字句，可慰十年心。

岁晚日晷短，天寒霜雪侵。主人不厌客，敢辞酒杯深。
芍药诗
王禹偁（宋代）

东君着意占残春，得得迟开亦有因。
曾与掖垣留故事，又来淮有伴词臣。
日烧红艳排千朵，风递清香满四邻。
更爱枝头弄金缕，异时相对掌丝纶。
匀道人之玉山戏作两小诗送之 其二
朱松（宋代）

道眼无尘万景随，沧江秋色入新诗。归时人问江南好，只道君行到自知。
旅泊江津言怀
贾宗（两汉）

征途几迢递，客子倦西东。乘流如泛梗，逐吹似惊蓬。

飘飖万里外，辛苦百年中。异县心期阻，他乡风月同。

云归全岭暗，日落半江红。自然堪迸泪，非是泣途穷。